Goierri

Goierri Gipuzkoako hego-ekialdeko muturreko eskualdea da, menditsua eta industriala. Ia 70.000 biztanle ditu, eta Beasain, Ordizia eta Lazkao herri jendetsuenak dira, 5.000 biztanletik gora baitituzte. Oria ibaiaren haranekoa da Goierri, Urola ibaiaren zati bat biltzen badu ere, eta Aralarko natura parkea du naturagune nagusia.

 Historia 
Antzina Goierri hiru hiribilduk osatzen zuten: Ordiziak, Segurak eta egungo Lazkaoko zati batek. Lurralderik gehiena Ordiziaren eta Seguraren artean banatuta zegoen. Bi horiek dira eskualdeko hiri historikoak. 1615ean gainerako herrixkak —Ordizia eta Segurako auzoak— banatu egin ziren, eta egungo Goierriko herriak sortu zituzten. Hala ere, Segurak eta Ordiziak eskualdeko hiriburuak izaten segitu zuten.

Hauek dira herri bilakatu ziren auzoak:

 Ordizia: Altzaga, Arama, Ataun, Beasain, Gaintza, Itsasondo, Lazkaoko zati bat, Legorreta, Ordizia eta Zaldibia.
 Segura: Gabiria, Idiazabal, Itsaso, Mutiloa, Olaberria, Ormaiztegi, Segura, Zegama, Zerain eta Legazpi (auzoa ez izan arren, Segurako zati zena)
 Lazkao: artean herri beregaina zen zatiari Ordiziako zati zena batu zitzaion.

Eskualdeak industrializazio garairaino berdintsu segitu zuen. Trena eskualdera heldu zenean, ordea, aldaketa handiak ekarri zituen: alde batetik, ez zen Seguratik trenbiderik igaro, Segurak berak horrela nahi izan zuelako, bestetik, herrixka batean, Beasainen, geltoki handia jarri zuten. Industriak biztanleriaren hazkunde handia eragin zuen, batez ere trenbideak zeharkatzen zituen herrietan. Horrela, apurka-apurka Segurak garrantzia galdu zuen eta Beasainek, irabazi. Ordizia garai berriei egokitu zitzaien, eta bere muntari eutsi.

XX. mendearen bigarren erdialdetik, Goierriko herri nagusia Beasain da, Ordiziarekin batera.

 Geografia 
 Inguru naturala 

Eskualde honen zatirik handiena Bizkaiko antiklinorioko ekialdeko ertzean txertatzen da, E-W norabide orokorreko tolesdura antiklinalen lerro batez osaturik. Harriak batez ere kareharri jurasiko eta urgoniarrak dira, oso sakoneraino karst bihurtuak. Horixe da hain zuzen Aralarko mendien formazioa (Txindoki edo Larrunarri, 1.341 m; Irumugarrieta, 1.427 m; Artubi, 1.265 m), baita Altzaniarena edo Aizkorrirena ere (1.544 m). Eskualdearen hegoaldea guztiz betetzen duen mendilerro horrek Kantauri eta Mediterraneo itsasoen arteko ur isurialdeen banakuntza egiten du, Urola eta Oria ibaien buru. Isurialdearen iparraldeko mendietan lur azala leunagoa da (Arrolamendi 910 m; Itzaspi 973 m; Murumendi 868 m), kare harrien ordez nagusi dira hareharriak, buztinak eia konglomeratu albense-zenomanenseak.

Garaienak gehienetan kare harriak dira, era haitz bigunagoek berriz sakonuneak eratzen dituzte. Eskualdearen iparraldea Bizkaiko sinklinorioaren barruan sartzen da; nagusi da bertan flysch erako formazioa, tarteka sumendi harriak ere ikus daitezkeen arren. Urola eta Oria ibaiek jasotzen dituzte eskualdeko urak. Urola ibaia Aizkorriko mendietan sortzen da, Arbelaitzen (1.513 m) inguruan; Legazpi, Urretxu eta Zumarraga zeharkatu ondoren, irten egiten da eskualde honetatik. Oria ibaia, berriz, Otsaurte aldean sortzen da, eta eskualdeko lurretan barrena Itsasondoraino doa; bidean, Mutiloa, Eztanda, Santa Luzia, Arriaran (urtegia dauka), Urtsuaran, Agauntza (Lareoko urtegia dauka) eta Zaldibia erreken urak biltzen ditu. Aizkorripean sortzen da Oria ibaia, Latsaon eta Otsaurte erreken bilgunean. Urtsuaran errekaren ura hartzen du Zegama eta Segurako udalerrietatik igaro eta gero, eta Eztanda errekaren eta Ataun-Lazkao herriak zeharkatzen dituen Agauntza ibaiaren ura bildu ondoren zeharkatzen du Beasain, Goierriko hiri handiena. Iparralderanzko norabidea hartu ondoren, Ordizia, Itsasondo eta Legorreta igaro eta Tolosaldean barneratzen da. Aipaturiko ibaiadar guztiak eskuinaldetik biltzen ditu Oria ibaiak; ezkerraldekoak, Murumendiko mendialdean sortzen direnak, txikiak eta ur emari gutxikoak dira (Arriaran, Mariarats).

Goierriko landaredia batez ere larreek eta pagadiek osatzen dute ur isurialdea erabakitzen duten mendietan; Aralar, Altzania, Urkilla eta Aizkorri; 600 metroz behera, ordea, hariztiak daude pinu sailekin barera; behe lurretan, pinudiak eta belardiak dira nagusi.

Interesekoak dira: hegoaldean, Aralar, Jose Migel Barandiaranek ikertutako multzo megalitiko garrantzitsuarekin, eta Aizkorri-Aloña-Leintzeko Gune Natural Babestuak; iparraldean, Murumendiko Gune Naturala.

 Klima 
Gipuzkoa osoan bezala, Goierriko klima ozeanikoa da, epela eta hezea, neguak kostaldean baino hotzagoak diren arren (18 batez beste udan eta 7 neguan). Eskualde euritsua da: 2.000 mm urtean batez beste mendialdeetan eta 1.500 mm behe eremuetan.

 Mugakideak 
Iparraldean Urola Erdiako eskualdea du mugakide; ipar-ekialdean, Tolosaldea; mendebaldean, Debagoiena; hegoaldean Asparrenako udalerria (Araba), Goierrirekin Altzaniako mendilerroak banatzen duena eta hego-ekialdean Sakanako eskualdea (Nafarroa Garaia).

 Udalerriak eta demografia 
Hemeretzi udalerrik osatzen dute eskualdea, Beasain izanik jendetsuena eta Altzaga biztanle gutxien dituena. Eskualdean biltzen da Gipuzkoako biztanleen % 10 gutxi gorabehera. Urola Garaian ere beste horrenbeste gertatzen da: Zumarraga eta Urretxu (6.134 biztanle) ia elkartu direlarik, halako konurbazio txiki bat sortu dute; esan daiteke eskualdeko bigarren burua dela hori, eta bere eraginpean bizi direla Legazpi (9.723 biztanle), Gabiria (431), Ezkio (451) eta Itsaso (158). Baserri giroko azken bi herri horiek ere eskualdeko buruaren eragina jasotzen dute. Legazpi, Zegama eta Idiazabalgo herrien hegoaldean Araba eta Gipuzkoako Partzuergoa dago (Urbiako ordokia eta Ataungo ekialdean dagoen Enirio-Aralar hartzen ditu), Goierriko biztanleria oso bizkor hazi zen 1950etik 1960ra bitarteko hamarkadan, baina 1970etik aurrera hazkundea oso moteldu zen (20.000 biztanle 1900. urtean; 26.196 biztanle 1930ean; 35.958 biztanle 1960an; 42.970 biztanle 1986an).

Goierriko herrien artean, biztanle kopuruari dagokionez, Legazpi, Zumarraga, Beasain, Ordizia, Lazkao eta Olaberria hazi dira gehien XX. mendean, herri horietako industriek eskualdeko gainerako herrietatik eta kanpotik erakarritako etorkinei esker. Industria horiei ere eragin zien 1979ko petrolioaren krisitik aurrera, ordea, biztanle kopuruak bere horretan irauteko joera hartu du, aurreko hamarkadetan baino askoz gorabehera txikiagoekin.

#UdalerriaAlkateaAlderdi politikoaBiztanle kopuruaBiztanle ehunekoaEremua (km²)1BeasainLeire Artola UgaldeEAJ13.51019,730,022ZumarragaMikel Serrano AperribayPSE-EE10.05314,619,423OrdiziaAdur Ezenarro AgirreEuskal Herria Bildu9.75814,25,654LegazpiKoldobike Olabide HuelgaEAJ8.70912,741,845UrretxuJon Luki AlbisuaEAJ6.8129,916,886LazkaoKepa Joseba Zubiarrain ErauskinEAJ5.2857,711,377IdiazabalIñaki Alberdi IparragirreEuskal Herria Bildu2.2123,229,478AtaunMartin Aramendi AranaEuskal Herria Bildu1.6542,458,739ZaldibiaEztitxu Mujika MariezkurrenaEuskal Herria Bildu1.5042,216,4310LegorretaGarikoitz MaizEuskal Herria Bildu1.4952,28,6211ZegamaIker Zubeldia KatarainEuskal Herria Bildu1.4542,135,0712SeguraIzarra Urdalleta IraolaEuskal Herria Bildu1.3772,09,2213OrmaiztegiJon Enrique GalartzaOrmaiztegi Batzen (Indep.)1.3081,96,7714OlaberriaJokin Garmendia AsurabarrenaOlaberriarekin eta Olaberritarrak (Indep.)9671,46,9215ItsasondoIñaki Aizpuru OiarbideEuskal Herria Bildu6310,98,9416GabiriaOier Oiarbide MuruaGabiria Hautesle Elkartea (Indep.)4480,714,8817ZerainAmaia Junkera LandetaEuskal Herria Bildu2440,410,3718MutiloaIñaki Ugalde AlustizaMutiloako Herri Kandidatura (Indep.)2350,38,6119AramaLuis Garmendia SagastumeAramako Herri Batzarra (Indep.)1880,31,3320AltzagaMaite Garmendia ErauskinAltzaga Denok Elkarrekin (Indep.)1570,22,5321GaintzaGaizka Olaetxea BalerdiGaintzako Herria (Indep.)1320,25,9622ItsasoGorka Sasieta BarrenetxeaIndependentea1580,28,8623 (*)Gipuzkoa eta Arabako Partzuergo Orokorra00,024,0724 (*)Gipuzkoako Partzuergoa00,04,7625 (*)Enirio-Aralarko Mankomunitatea00,034,04 Goierri68.711100433,12

23.a, 24.a eta 25.a ez dira udalerriak, partzuergoak baizik, hau da, inongo udalerriren barnean ez dauden mendi komunalak.

 Ekonomia 
Goierriko ekonomia industriaren gainean dago antolatua; sektore horretan 11.000 pertsona dabil lanean (langile guztien %51). Beasain, Ordizia, Lazkao eta Olaberria dira industria herri nagusiak eta altzairugintza, tren-makineria, papergintza eta industria kimikoa jarduera nagusiak.

CAF tren fabrika da eskualdeko enpresa handiena, eta zatirik handiena Beasainen du; Lazkaoko eta Ordiziako lurrak ere hartzen ditu, hiru herriek bat egiten duten tokian baitago kokatuta. Orobat, nabarmentzekoa da Irizar autobus fabrika, egoitza Ormaiztegin duena. Biak dira multinazionalak, filialak dituzte munduan zehar.

Langile gehienak metalgintzari lotutako jardueretan ari dira, arlo horretako fabrika nagusia Arcelor Mittal enpresarena (garai batean Aristrain) izanik, Olaberrian. Lantegi handi horietako batzuk herri barrenean daude. Jakina, fabrika nagusi horien inguruan enpresa txikiagoak sortu dira, metalaren transformazio lanetan espezializatuak: Indar eta Fundiciones del Estanda, Beasainen; Ampo, Idiazabalen; Jaso garabiak, Itsasondon; ULMA eta Ezarri, Lazkaon. Lehen sektorean 2.500 bat baserri edo nekazaritza ustiategi daude, guztira 36.000 hektarea lantzen dituztenak; horietatik herena belardiak dira, eta erdiaz goiti basogintzarako erabiltzen dira. Abeltzaintzan, 10.000 behi eta 30.000 ardi inguru dira. Aipatzekoa da Ordizian astero egin ohi den azoka.

Industriak, XX. mendean, lantegi jakin eta handi batzuei lotua egon da gehienetan, horietako lantegi asko eta horien itzalpean sorturiko industria laguntzailea altzairugintzari emana zegoenez, 1980ko hamarkadako krisiak eragin zuzena izan zuen hainbat herriren egoeran. Hala eta guztiz ere, industria askotarikoa du Goierrik, eta areago azken urteotan, jarduera berri ugari sortu baita gainera. Garai batean langabeziak jotako eskualdea izan arren, 2000. urteko laugarren hiru hilekoan batez besteko langabezia tasa ez zen % 9ra heltzen. Horretaz gain, turismo berdeari eta ingurumenaren ustiapenari lotutako ekimen ugari abiarazi dira, tradizionalki nekazariak ziren herriak biziberritzeko edota, zenbait kasutan, jarduera industrialek utzitako hutsuneak betetzeko.

Azkenik, aipatzekoa da abeltzaintza eta artzaintzarekin oso lotuta dagoen Idiazabal gaztaren inguruko ekonomia jarduera, 1987tik jatorrizko deitura duena.

 Kultura 
 Euskara 
 Datu orokorrak 
1996ko datuek adierazten dutenez, urte horretan biztanleen erdia baino gehiago euskalduna zen: 37.589 euskaldun zeuden eskualdean, 8.845 ia-euskaldun eta 16.936 erdaldun. Herri guztietan dira gehiago euskaldunak euskara hitz egiteko gai ez zirenak baino, baina herri industrial jendetsuenetan, belaunaldi gazteak neurri handi batean euskaldundu diren arren, handia da erdaldunen kopurua. Herririk txikienetan, berriz, euskaldunak dira nagusi.

 Euskalkia 

Tradizioz, Goierri oso ingurune euskalduna izan da, azken mendean hizkuntzaren erabilerak beherantz egin badu ere. Bertako hizkera erdialdeko euskara edo gipuzkeraren aldaera bat da.

 Irakaskuntza 
D eredua da nagusi eskualdeak dituen lehen eta bigarren hezkuntzako ikastetxeetan, bai eta Ordizian dagoen Goierri lanbide eskola pribatuanGoierri lanbide eskolaren webgunea.Jexus Aizpurua: «Hizkuntza normalkuntza Goierri Lanbide Eskolan borondatetik plangintzara», Soziolinguistikaz, 51. zenbakia, 2004ko ekaina. Monografikoa: Lanbide heziketa eta euskara. ere. Sare publikoko ikastetxe ugariez gainera, badira sare pribatuko hiru ikastola: Beasainen (Andramendi), Lazkaon (San Benito) eta Ordizian (Jakintza). Halaber, Gipuzkoako ikastolen alde egiten den Kilometroak jaia, lehenengoz, Beasainen egin zen, 1977an. Geroztik, berriz ere Goierrin egin dira 1993koa (Ordizian), 2001ekoa (berriro Beasainen) eta 2003koa (Lazkaon).

Azkenik, Maizpide euskaltegia erreferentziazkoa da Euskal Herria osoan. Lazkaon kokatua, euskara ikasteko barnetegirik ezagunenetarikoa antolatzen dute.

 Barandiaranen ondarea 
Ataungo herrian Jose Migel Barandiaranen jaiotetxea eta museo etnografikoa eta antropologikoa daude. Berak sakon ikertutako Aralarko estazio megalitikoa Euskal Herriko handienetarikoa da. Euskal mitologiaren arloan hark egindako lana ere oso azpimarratzekoa da.

 Ordizia, Segura eta Zegama 
Ordiziako eta Segurako monumentu-multzoak kultura ondasuntzat izendaturik daude, eta Seguran azpimarratzekoa da Aste Santuko prozesioa, Euskal Herri osoko nabarmenen artean duguna Hondarribiakoa eta Balmasedako pasio antzeztuarekin batera. Aldei berean, Ordizian, Santanazaleak edo danborrada azpimarratu ditzakegu, 500 urte baino gehiagoko azokaz gain.

Halaber, Donejakue bideak barnealdetik Gipuzkoa eta Araba lotzen du Goierrin barna, Goierritik Zalduondorako tartean Ordizia, Beasain, Segura eta Zegama puntu garrantzitsuak direlarik. Azken udalerri honetan, toki nabarmena da Lizarrate edo San Adriango pasabidea.

 Gainerako kultura arloak 
Bestela, Ordizian bertso-eskola bat ere badago. Eta bertsolaritza arloan nabarmendu behar da Lazkao Txiki klasikoa, eta garaikideen artean Aitor Sarriegi, Iñaki Apalategi eta Amaia Agirre ditugu. Literaturan, aipatzekoak dira Tere Irastortza eta Xabier Mendiguren Elizegi idazleak, gaur egunekoen artean.

Era berean, Lazkaoko Beneditarren Fundazioan dokumentu askotako bilduma jasota dago, bereziki 1970eko hamarkadatik aurrerakoak, hizkuntzarekin oso lotuak gehien-gehienak.

 Garraioa 

Eskualdeko ardatz nagusia Madrildik Irunainoko N-1 errepidea da; gaur egun errei bikoitzekoa da norabide bakoitzean, eta Nafarroa Garai nahiz Araba aldera (Etzegarateko gaina, 658 m) lotzeko bidea da, Artsuaranen barrena. Beasaindik GI-120 errepidea abiatzen da, Nafarroa Garaiarekiko lotura egiteko (Lizarrustiko gaina, 822 m), Zumarraga eta Debagoienarekiko lotura (Deskargako gaina, 587 m) GI-632 errepidearen bitartez egiten da.

Zumarragatik Urola-Kostaldera jotzeko GI-631 errepidea erabil daiteke, eta Legazpi eta Debagoienera jotzeko (Udanako gaina, 617 m), berriz, GI-2630 errepidea. Trenbideak ere garrantzi handia izan du eskualdearen bizitza era egitura sendotzeko.

Oriako haranetik sartzen da Gipuzkoara trenbidea, Urolan barrena Urretxu eta Zumarragara heltzen da, eta handik ostera Oria aldera jotzen du, Irungo bidean Beasain eta Ordizia zeharkatuz. Abiadura handiko trenak Goierri E-W norabidean zeharkatuko du, gutxi gora-behera gaur egungo bidean Urretxuraino; handik Antzuola eta Elorriora joko du, Gasteizetik eta Bilbotik datozen adarrekin elkar lotzeko. Ezkio-Itsason bazterbide bat egiteko asmoa dago.

 Monumentuak 

 Urola Garaia
 Ezkio-Itsaso
 Done Mikel Goiaingeruaren eliza (Ezkio)
 Igartubeiti Interpretazio Zentroa (Ezkio)
 Anduaga etxea (Udaletxea) eta pikota (Ezkio)
 San Bartolome eliza (Itsaso)
 Kizkitzako Andre Mariaren baseliza (Itsaso)
 Legazpi
 Andre Maria Zeruratzearen eliza
 Udaletxea
 Bikuña jauregia (LENBUR Fundazioaren egoitza)
 Elorregi jauregia (Telleriarte auzoan)
 Mirandaola burdinola
 Urretxu
 Tourseko San Martin eliza
 Udaletxea
 Faktorekoa etxea
 Bikariokoa etxea
 Aizpurunea Kulturetxea (Urrelur Mineral eta Fosilen museoa)
 Baroikoa jauregia
 Ipeñarrieta jauregia
 Gregorioenea etxea
 Zumarraga
 Andre Maria Jasokundearen eliza
 Antiguako Andre Mariaren ermita (Antio baseliza)
 Udaletxea
 Legazpiren estatua
 Legazpi dorretxea
 Oria Garaia
 Altzaga
 Done Mikel eliza
 Arama
 San Martin eliza
 Ataun
 San Martin eliza
 San Gregorio eliza
 Santa Isabel eliza
 Udaletxea
 Larruntza errota (Joxemiel Barandiaranen museoa)
 Beasain
 Jasokundearen Andre Mariaren eliza
 Loinazko Andre Mariaren baseliza
 Igartza jauregia
 Igartzako errota
 Igartzako burdinola
 Igartzako zubia
 Igartzako Dolare eraikina
 Letamendi baserria
 Udaletxea
 Gabiria
 Jasokundearen Andre Mariaren eliza
 Udaletxea
 Ostatua
 Gaintza
 Done Mikel eliza
 Udaletxea
 Idiazabal
 Done Mikel eliza
 Oiarbide etxea
 Itsasondo
 Jasokundearen Andre Mariaren eliza
 Letrango San Joan baseliza
 Ibares zubia
 Lazkao
 Lazkao jauregia
 Beneditarren monastegia
 Santa Ana komentua
 Done Mikel Goiaingeruaren eliza
 Mutiloa
 Done Mikel eliza
 Lierniko Andre Mariaren ermita
 Errotatxo (errota eta baserria)
 Olaberria
 San Joan Bataiatzailearen eliza
 Pago erraldoia (24 m altuera eta 30 m zabalera)
 Ordizia
 Abaria jauregia
 Barrena jauregia
 Gazteluzar jauregia
 Jasokundearen Andre Mariaren eliza
 Zabala jauregia
 Zabale dorretxea
 Frai Andresen estatua (Andres Urdanetaren estatua)
 Oteizaren eskultura
 Ormaiztegi
 San Andres eliza
 Tren bidezubia
 Zumalakarregi museoa
 Segura
 Jasokundearen Andre Mariaren eliza
 Sorkundetar komentua (Santa Isabel komentua)
 Santa Krutz ermita (Beheko Gurutzea)
 Ardixarra (Don Gartzi etxea)
 Gebara etxea
 Arrue jauregia
 Balentzegi jauregia
 Lardizabal jauregia (Udaletxea)
 Jauregi etxea
 Segura etxea
 Osina portalea
 Zerain portalea
 Jauregi portalea

 Zaldibia
 Fede Santuaren eliza
 Done Saturdiren baseliza (Larraitz bidean)
 Iparragirre baserria
 Zegama
 Tourseko San Martin eliza (Tomas Zumalakarregiren mausoleoa barruan dago)
 Udaletxea
 Artzaenea jauregia
 Anduetza ospitalea
 Mazkiaran-Barrena etxea (Tomas Zumalakarregi hil zen etxea)
 Lizarrate edo Sandrati pasabidea (San Adriango tunela)
 Zerain
 Jasokundearen Andre Mariaren eliza
 Jauregi etxea
 Aizpeako meategiak

 Hedabideak 
 Goierri Telebista
 Goierri Irratia
 Segura Irratia
 Goierriko Hitza

 Eskualde senidetuak 
 Goierri eta Sakanako 21 herrietako hautetsiek bat egin zuten atzo proiektu berri bat aurkezteko San Migel santutegian - Diario Vasco

 Goierritarrak 
 Ezizenak 
Modu herrikoian, udalerri bakoitzeko jendeak ezizena badauka, hurrengo zerrendan aipatzen den moduan:

 Idiazabaldarrak: "Axeriak".
 Altzagarrak: "Zakurrak".
 Zaldibiarrak: "Arkakusoak".
 Zegamarrak: "Beleak".
 Lazkaotarrak: "Antzarak".
 Ataundarrak: "Otsoak".
 Gaintzarrak: "Zapoak".
 Mutiloarrak: "Txerrigorriak".
 Zeraindarrak: "Xaguak".
 Beasaindarrak: "Bareak".
 Ordiziarrak: "Azak".
 Segurarrak: "Zopajaleak".
 Ormaiztegiarrak: "Harrikalariak".
 Itsasondoarrak:"Ijituak".
 Legorretarrak: "Pikuak".
 Itsasoarrak: "Otzamotzak".
 Gabiriarrak: "Makilariak".
 Legazpiarrak: "Ilintxak".

 Herritar ospetsuak 
Hona hemen hainbat goierritar ospetsuren izen-abizenak, jaioturtea, heriotza urtea eta ospetsu egin duen jarduera (jaiotegunaren arabera ordenatu ditugu):

 Andres Urdaneta (1508-1568), kosmografoa eta esploratzailea (Ordizia).
 Martin Loinazkoa (1566-1597), misiolari, martiri eta santu katolikoa (Beasain).
 Joan Ignazio Iztueta (1767-1865), euskal idazlea (Zaldibia).
 Tomas Zumalakarregi (1788-1835), militarra (Ormaiztegi).
 Jose Migel Barandiaran (1889-1991), antropologoa eta etnografoa (Ataun).
 Joseba Rezola (1900-1971), politikari eta abokatu abertzalea (Ordizia).
 Nikolas Lekuona Nazabal (1913-1937), margolari, marrazkilari, argazkilari, arkitekto eta artista abangoardista (Ordizia).
 Lazkao Txiki (1926-1993), bertsolaria (Lazkao).
 Joxe Azurmendi (1941), euskal idazlea, filosofoa, saiakera egilea eta poeta (Zegama)
 Javier Elzo (1942), soziologoa (Beasain).
 Eustakio Mendizabal Txikia (1944-1973), euskaltzale, poeta eta etakidea (Itsasondo).
 Mikel Garmendia (1945-2005), aktorea (Ordizia).
 Karlos Argiñano (1948), sukaldaria, enpresaburua eta telebista aurkezlea (Beasain).
 Txema Auzmendi (1949), kazetaria (Ordizia).
 Mari Karmen Garmendia (1947), irakasle eta politikaria (Ormaiztegi).
 Juan Mari Jauregi (1951-2000), PSEko politikaria (Legorreta).
 Jose Ramon Soroiz (1951), aktorea (Legorreta).
 Francisco Mujika Garmendia Pakito edo Artapalo (1953), etakidea (Ordizia).
 Dolores Gonzalez Katarain Yoyes (1954-1986), etakidea (Ordizia).
 Iñaki Murua (1956), bertsolaria (Gabiria).
 Josean Kerejeta (1957), saskibaloi jokalari ohia eta Saski Baskoniako presidentea (Lazkao).
 Paco Etxeberria (1957), auzitegi medikua, antropologoa, espeleologoa, ikertzailea (Beasain).
 Joxe Ramon Agirre Marron (1959), mendizalea eta abenturazalea (Ataun).
 Martin Alustiza (1961), esku pilotaria (Segura).
 Jokin Mujika (1962), txirrindularia (Itsasondo).
 Xabier Mendiguren Elizegi (1964), euskal idazlea (Beasain).
 Andoni Aizpuru (1964), kazetaria eta telebista aurkezlea (Gabiria).
 Aitor Txiki Begiristain (1964), futbolaria eta futbol teknikaria (Olaberria).
 Patxi Zubizarreta (1964), idazlea (Ordizia).
 Markel Olano (1965), EAJko politikaria, Gipuzkoako Foru Aldundiko diputatu nagusia (Beasain).
 Joxe Felipe Auzmendi (1965), telebista aurkezlea eta bikoiztailea (Beasain).
 Joseina Etxeberria (1968), irrati-esataria (Ataun).
 Aitor Garmendia (1968), txirrindularia (Itsasondo).
 Mikel Lasa (1971), futbolari ohia (Legorreta).
 Josune Bereziartu (1971), eskalatzailea (Lazkao).
 Mikel Arana (1973), Ezker Batua-Berdeak alderdiko koordinatzaile nagusia (Ordizia).
 Joseba Beloki (1973), txirrindularia (Lazkao).
 Izaro Iraeta (1977), telebista aurkezlea (Zaldibia).
 Josu Sarriegi (1979), futbolaria (Lazkao).
 Nerea Garmendia (1979), aktorea (Beasain).
 Aitziber Garmendia (1982), aktorea eta umorista (Zaldibia).
 Gorka Elustondo (1987), futbolaria (Beasain).
 Gorka Izagirre (1987), txirrindularia (Ormaiztegi).
 Ion Izagirre (1989), txirrindularia (Ormaiztegi).
 Jon Ander Albisu (1990), esku huskako pilotaria (Ataun).
 Iker Irribarria (1996), esku huskako pilotaria (Arama).
 Nahia La reina Fagota Goierri fagotaren aitzindaria

 Erreferentziak 

 Kanpo estekak 
 Eskualdeko webgune zabala
 Goitur, Goierriko nekazaritza turismo webgunea
 Goierriko Hitza

Kategoria:Goierri